Gro Nylander

Gro Nylander (født 6. februar 1943 i Skien) er en norsk lege, dr.med. og spesialist i fødselshjelp, kvinnesykdommer og medisinsk genetikk. Hun var den første lederen for Nasjonal kompetansetjeneste for amming ved Rikshospitalet fra 1999, og har skrevet flere bøker, bl.a. om svangerskap, fødsel, amming og omsorg for spedbarn. Nylander har vært en aktiv feminist siden 1970-tallet. Hun ble i 2016 utnevnt til kommandør av St. Olavs Orden «for sin fremragende innsats for folkehelsen».


== Bakgrunn og familie ==
Nylander er datter av distriktslege John Gabriel Nylander og fysioterapeut Gerda Nylander, født Winther, og hun er født i Skien. Etter et par år i Telemark og Oslo flyttet familien til fiskeværet Mehamn i etterkrigstidens nedbrente Finnmark. Hun vokste opp der, i Oslo og senere i skogsbygden Snertingdal. Hun var gift med lege Harald Tov Rivrud (1941–1971) fra 1964. Etter at hun ble enke i 1971 ble hun gift på nytt i 1975 med arkitekt Øyvind B. Almaas. Hun er mor til Dag Halvor Nylander og er bonusmor til Jon Almaas.


== Karrière ==
Etter artium på Gjøvik utdannet hun seg først til fysioterapeut, deretter til  cand.med. ved Universitetet i Oslo i 1978, der hun også tok flere eksamener i barnepsykologi og pedagogikk. Hun ble dr.med. ved Universitetet i Oslo med avhandlingen Mutagenicity testing of human body fluids i 1989, og ble spesialist i medisinsk genetikk i 1988 og i fødselshjelp og kvinnesykdommer i 1993.Som aktiv i mor-til-mor-organisajonen Ammehjelpen fra startåret, og senere i Norges første nyfeministgruppe Blid men beinhard vokste hennes interesse for kvinnesak, selvbestemt abort, fødeforhold, amming og små barn til et livslangt engasjement.
Etter noen år på Kirurgisk avdeling på Bærum sykehus, med bistilling på helsestasjon, har hun arbeidet som gynekolog og fødselslege, først på Bærum og Ullevål sykehus, og fra 1983 og frem til 2017 på Kvinneklinikken ved Rikshospitalet (nå del av Oslo universitetssykehus), avbrutt av en fireårig forskerperiode på UiO, ved Institutt for medisinsk genetikk. I denne perioden ble hun også spesialist i medisinsk genetikk, og påviste ved sitt doktorgradsarbeid bl.a. at røyking under svangerskapet kan føre til endringer i arvestoffet. Dette førte igjen til flere aktive perioder i Statens tobakksskaderåd. Hun har publisert en rekke vitenskapelige artikler internasjonalt. Hun har bistått Helsedirektoratet med retningslinjer for småbarnsernæring og for barselomsorg, og Legeforeningen med handlingsplan mot røyking blant gravide og småbarnsforeldre.Gjennom hele yrkeslivet har Nylander arbeidet med å formidle populærvitenskap til folk flest. Hun var tidlig ute i diverse spørrespalter, bl.a. i Foreldre og Barn og Norsk ukeblad, i Legens brevkasse i NRK, Helsetelefonen, helsenettstedet Dr. Online og andre internettbaserte opplysningsfora, og har skrevet ni egne bøker, solgt i over 170 000 bare i Norge (2019). Hun er publisert på åtte språk.
På 1990-tallet ledet hun norske helsemyndigheters «Mor–barn-vennlig initiativ» for å fremme amming, en oppfølging av et felles initiativ fra Verdens helseorganisasjon og FNs barnefond. I 1999 ble Nasjonal kompetansetjeneste for amming etablert på Rikshospitalet, med utgangspunkt i Mor–barn-vennlig initiativ og med Nylander som leder.
Hun er ansvarlig for manus og regi av ammefilmen Bryst er best, som er oversatt til mange språk, brukt i over 50 land.  Hun foreleser over store deler av verden, bl.a. om bakgrunnen for den økningen av ammeforekomsten i Norge fra 1970-tallet frem til i dag.Nylander har hele sitt voksne liv vært aktivist med engasjement bl.a. i kvinnesak, Nei til atomvåpen, Aksjonen for nedleggelse av Fornebu. Hun sitter i dag i styret for Besteforeldrenes klimaaksjon, som reaksjon på det urettferdige i at neste generasjon overtar en skadet  og forurenset jord. Hun deltar aktivt i media som samfunnsdebattant.


== Utmerkelser ==
Ernæringsprisen
Røykfriprisen
USAs Healthy Children Award
Fødsel i Fokus-prisen
Æresmedlem i Ammehjelpen
Kommandør av St. Olavs Orden.


== Bibliografi ==
BøkerMamma for første gang (Gyldendal, 1. utg. 1999, 2. utg. 2002, 3. utg 2012)
På vei : Unnfangelse, svangerskap, fødsel' (Gyldendal, 1. utg. 2002, 2. utg 2017)
Lille venn, hva nå?: Barnet fra et halvt til fire år (Gyldendal, 2005)
Amme-ABC (Gyldendal, 2008)
Småen er syk (Gyldendal, 2008)
Småen 0-2 år: utvikling, omsorg, utfordringer (Gyldendal, 2009)
Småen blir født (Gyldendal, 2010)
Småen i magen (Gyldendal, 2011)
Barnebarn! Glede og alvor (Solum, 2019)MedforfatterRøykfrie barn: ei rettleiing for helsesystrer på helsestasjonane om det å snakke med foreldre om røyking (sammen med Elisabeth Arborelius og Sven Bremberg,  Statens tobakksskaderåd, 1996)Rapporter og avhandlingerMutagenicity testing of human body fluids: a study with special emphasis on reproduction and smoking (doktorgradsavhandling Universitetet i Oslo, 1989)
Mor-barn vennlig initiativ i Norge: prosjektrapport 1993-1996 (Statens helsetilsyn, 1997)Artikler i fagfellevurderte tidsskrift«Mutagenicity testing of amniotic fluid from smokers and non-smokers at 16 weeks of pregnancy» (Mutation Research Letters, 1986)
«Mutagenicity testing of human milk from smokers and non-smokers vin the salmonella/microsome test » (Life sciences, 1987)
«Mutagenicity Testing of Amniotic Fluid from Diabetic Women, with Special Reference to Their Smoking Habits » (Gynecologic and Obstetric Investigation, 1988)
«Mutagenicity testing of seminal fluid: seminal fluid increases the mutagenicity of the precursor mutagen benzo[ a]pyrene in the presence of S9 mix » (Mutation Research Letters , 1988)
«The Effect of Smoking on Lactation and Infantile Colic» (The journal of the American Medical Association, 1989)
«Mutagenicity testing of human body fluids. A study with special emphasis on reproduction and smoking » (Acta Obstetricia et Gynecologica Scandinavica, 1991)
«Unsupplemented breastfeeding in the maternity ward Positive long-term effects» (Acta Obstetricia et Gynecologica Scandinavica, 1991)
«Mutagenicity study of urine from smoking and non-smoking road tanker drivers» (International Archives of Occupational and Environmental Health, 1991)
«Smoking cessation in pregnancy: Intervention among heavy smokers» (Acta Obstetricia et Gynecologica Scandinavica, 1994)
«Smoking habits among pregnant women in Norway 1994-95» (Acta Obstetricia et Gynecologica Scandinavica, 1998)
«Challenges and Successes: The Baby-Friendly Initiative in Norway» (Journal of Human Lactation, 2012)
«Topical treatment with fresh human milk versus emollient on atopic eczema spots in young children: a small, randomized, split body, controlled, blinded pilot study» (BMC Dermatology, 2015)


== Referanser ==